Ish-gjenerali serb Peresiç dënohet me 27 vjet burgim
Gjykata e Kombeve të Bashkuara për Krimet e Luftës dënoi ish shefin e shtabit të ushtrisë së Serbisë, Momçillo Perisiç me 27 vjet burgim
67 vjeçari Momçillo Perisiç u duk i ngurtë kur dëgjoi nga tribunali i Kombeve të Bashkuara se ai ndoshta do ta kalonte pas hekurave të qelisë pjesën që i ka mbetur të jetës për krime lufte në Ballkan. Vëzhguesit në gjyq thanë se dënimi me 27 vjet burg përfundimisht konfirmon mbështjetjen e gjerë për rebelët serbë në Bosnjë-Hercegovinë dhe Kroaci. Përpjekjet e mëparshme për të gjetur një lidhje mes Jugosllavisë së shpërbërë dhe forcave serbe që kundërshtonin pavarësinë e republikave ishin jobindëse dhe morën fund kur ish Presidenti i Jugosllavisë Sllobodan Millosheviç vdiq në qelin e tij në vitin 2006. Gjykata e gjeti fajtor ish shefin e ushtrisë Perisiç për disa krime, përfshi rrethimin 42 mujor të Sarajevës, goditjen me snajper të civilëve të pafajshëm dhe goditjen e pamëshirshme me artileri nga forcat nën komandën e tij. Kryetari i trupit gjykues Bakone Moloto spjegoi akuzat. Gjykatësit po ashtu e gjetën fajtor zotin Perisiç për dhënien e ndihmave ushtarake për forcat serbe të Bosnjës, të cilët vranë rreth 8 mijë burra dhe djem mysliman në Srebrenicë. Masakra e vitit 1995 ishte mizoria më e tmerrshme në Evropë që nga Lufta e Dytë Botërore. Por, gjykatësi Moloto tha se zoti Perisiç nuk ishte gjetur fajtor nën akuzat se ai ishte përgjegjës direkt për vrasjet masive në postin e oficerit të lartë për forcat serbe të Bosnjës. Mes të tjerëve që po gjykohen për masakrën e Srebrenicës janë edhe ish gjenerali serb i Bosnjës Ratko Mlladiç. Gjykata tha gjithashtu se Perisiç komandoi forcat përgjegjëse për goditjen me predha të kryeqytetit kroat, Zagreb në vitin 1995. Megjithatë, në një dekleratë, ministri i mbrojtjes së Serbisë, Dragan Sutanovaç, e kritikoi dënimin duke thënë se ishte “shumë i rëndë” dhe siç tha ai “hapë plagë të vjetra” në një kohë kur republikat e ish Jugosllavisë po “përpiqen të punojnë për ripajtim”.